फोर्स में सिल्वेस्टर स्टालोन जैसा दिखूंगा : जॉन  
जॉन अब्राहम ने फिल्म फोर्स में अपना सुगठित शरीर दिखाने के साथ-साथ 120 किलो की बाइक भी उठाई है।
एसीपी यशवर्धन के किरदार को हॉलीवुड अभिनेता सिल्वेस्टर स्टालोन के किरदारों की तरह बनाने के लिए जॉन अब्राहम ने अपनी नई फिल्म फोर्स में अपना सुगठित शरीर दिखाने के साथ-साथ 120 किलो की बाइक भी उठाई है। जॉन का कहना है, मैंने फिल्म की शूटिंग एक साल पहले शुरू की थी।  निशिकांत (निर्देशक) ने मुझे अपने शरीर को सुगठित करने के लिए आठ महीने का समय दिया था। उसने मुझे कहा कि मेरी बॉडी सिलवेस्टर स्टालोन जैसी दिखनी चाहिए। यह बेहद मुश्किल था। फोर्स के साथ ही मैंने एक बेंचमार्क बना दिया है।  उन्होंने कहा, मैंने इस फिल्म के लिए विशेष प्रशिक्षण लिया है। मैंने डायटिंग की है...मेरा किरदार एक मशीन की तरह है, बहुत मजबूत...जो कुछ भी उठा सकता है या तोड़ सकता है। फोर्स 30 सितंबर को रिलीज होने वाली है। इसमें जॉन के साथ जेनेलिया डिसूजा मुख्य भूमिका में हैं।